L'Ajuntament homenatja els pilotaris del municipi
27 de desembre de 2023

L'Ajuntament de l'Eliana va celebrar dissabte passat un acte d'homenatge als pilotaris del municipi. Així, la Sala de Plens de la casa consistorial va acollir la visita de mítics esportistes locals de l'esport valencià tradicional per excel·lència.

Noms com Julio Rubio, Juanin, Locheta, Gat I, Gat II, Andrés Andrés "El fill del fusteret", Ricardet, Rabossa, Xorras o Chamerri van ser els protagonistes del matí del 23 de desembre.

Els mateixos pilotaris o les seues famílies (en el cas de veïns ja morts) van rebre un sentit homenatge per la seua trajectòria esportiva. A més, en l'acte també es va guardonar al primer president de la Federació de Pilota Valenciana i del club de l'Eliana “El Saque”, Víctor Iñúrria.

La presidenta del club "Va de Bo", Amparo Barrachina, també va participar en l'esdeveniment agafant el testimoni perquè la pilota valenciana continue sent important en el municipi. Un acte que va comptar amb la presència del periodista elianer, Moisés Rodríguez, autor de l'obra "Els Cafés de Pelayo". Un llibre publicat per Sargantana, editorial de l'Eliana.

En aquest sentit, l'alcalde del municipi, Salva Torrent, va donar públicament les gràcies "per tot el que ens heu donat. Passaran els anys i sempre sereu referents de la pilota valenciana al nostre poble".